EL Επίσημη Εφημερίδα της Ευρωπαϊκής Ένωσης C 283/4

Τελική έκθεση του συμβούλου ακροάσεων (1)

Συρμάτινοι ιμάντες για τη βιομηχανία αυτοκινήτων

(AT.39748)

2013/C 283/04

Στις 3 Αυγούστου 2012, η Ευρωπαϊκή Επιτροπή κίνησε τη διαδικασία του άρθρου 11 παράγραφος 6 του κανονισμού (ΕΚ) αριθ. 1/2003 (2) κατά των εταιρειών Sumitomo Electric Wiring Systems (Ευρώπη), Ltd και Sumitomo Electric Industries, Ltd («Sumitomo»), Yazaki Europe Ltd και Yazaki Corporation («Yazaki»), Furukawa Automotive Systems Inc. και Furukawa Electric Co. Ltd («Furukawa»), S-Y Systems Technologies France SAS και S-Y Systems Technologies Europe GmbH («S-Y») και Leoni Wiring Systems France SAS και Leoni AG («Leoni») (από κοινού «τα μέρη»).

Ύστερα από συζητήσεις και την υποβολή γραπτών παρατηρήσεων στο πλαίσιο διαδικασίας διευθέτησης διαφοράς σύμφωνα με το άρθρο 10α παράγραφος 2 του κανονισμού (ΕΚ) αριθ. 773/2004 (3), η Ευρωπαϊκή Επιτροπή εξέδωσε κοινοποίηση αιτιάσεων προς τις εταιρείες Sumitomo, Yazaki, Furukawa, S-Y και Leoni, δηλώνοντας ότι τα μέρη είχαν συμμετάσχει σε μία ή περισσότερες από τις εξής πέντε ξεχωριστές παραβάσεις του άρθρου 101 της Συνθήκης για τη λειτουργία της Ευρωπαϊκής Ένωσης. Οι πέντε παραβάσεις περιγράφονται ως συμφωνίες και/ή εναρμονισμένες πρακτικές που καλύπτουν τις επικράτειες του Ευρωπαϊκού Οικονομικού Χώρου, με τις οποίες οι συμμετέχοντες συντόνισαν τον τρόπο τιμολόγησης και κατένειμαν τις προμήθειες συρμάτινων ιμάντων σε ορισμένους κατασκευαστές μηχανοκίνητων οχημάτων, και συγκεκριμένα τις εταιρείες Toyota, Honda, Nissan και Renault. Στις αντίστοιχες απαντήσεις τους στην κοινοποίηση αιτιάσεων, τα μέρη επιβεβαίωσαν ότι η κοινοποίηση αιτιάσεων αντικατόπτριζε το περιεχόμενο των γραπτών παρατηρήσεων που υπέβαλαν στο πλαίσιο της διαδικασίας διευθέτησης.

Σύμφωνα με το άρθρο 16 της απόφασης 2011/695/ΕΕ, εξέτασα κατά πόσο το σχέδιο απόφασης αφορά μόνον αιτιάσεις σχετικά με τις οποίες δόθηκε στα μέρη η δυνατότητα να καταστήσουν γνωστές τις απόψεις τους, και κατέληξα σε θετικό συμπέρασμα επ’ αυτού.

Με βάση τα ανωτέρω, και λαμβάνοντας υπόψη ότι τα μέρη δεν υπέβαλαν κανένα αίτημα ούτε εξέφρασαν αντίρρηση (4), θεωρώ ότι έχει τηρηθεί, στην παρούσα υπόθεση, η αποτελεσματική άσκηση των διαδικαστικών δικαιωμάτων όλων των συμμετεχόντων στη διαδικασία.

Βρυξέλλες, 5 Ιουλίου 2013. Wouter WILS

(1) Δυνάμει των άρθρων 16 και 17 της απόφασης 2011/695/ΕΕ του προέδρου της Ευρωπαϊκής Επιτροπής, της 13ης Οκτωβρίου 2011, σχετικά με τις αρμοδιότητες και τα καθήκοντα του συμβούλου ακροάσεων σε ορισμένες διαδικασίες ανταγωνισμού (ΕΕ L 275 της 20.10.2011, σ. 29).

(2) Κανονισμός (ΕΚ) αριθ. 1/2003 του Συμβουλίου, της 16 Δεκεμβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 και 82 της Συνθήκης (ΕΕ L 1 της 4.1.2003, σ. 1).

(3) Κανονισμός (ΕΚ) αριθ. 773/2004 της Επιτροπής, της 7ης Απριλίου 2004, σχετικά με τη διεξαγωγή από την Επιτροπή των διαδικασιών δυνάμει των άρθρων 81 και 82 της Συνθήκης ΕΚ (ΕΕ L 123 της 27.4.2004, σ. 18).

(4) Σύμφωνα με το άρθρο 15 παράγραφος 2 της απόφασης 2011/695/EU, τα μέρη διαδικασιών σε υποθέσεις συμπράξεων που συμμετέχουν σε διαδικασίες διευθέτησης διαφορών σύμφωνα με το άρθρο 10α του κανονισμού (ΕΚ) αριθ. 773/2004 δύνανται να απευθύνονται στον σύμβουλο ακροάσεων σε οποιοδήποτε στάδιο της διαδικασίας διευθέτησης διαφορών για να εξασφαλίσουν την αποτελεσματική άσκηση των διαδικαστικών τους δικαιωμάτων. Βλ. επίσης παράγραφο 18 της ανακοίνωσης της Επιτροπής 2008/C 167/01 σχετικά με τη διεξαγωγή διαδικασιών διευθέτησης διαφορών εν όψει της έκδοσης αποφάσεων δυνάμει του άρθρου 7 και του άρθρου 23 του κανονισμού (ΕΚ) αριθ. 1/2003 του Συμβουλίου σε περιπτώσεις συμπράξεων (καρτέλ), ΕΕ C 167 της 2.7.2008, σ. 1.